《出塞曲》
唐代·张琰

腰间插雄剑，中夜龙虎吼。
平明登前途，万里不回首。
男儿当野死，岂为印如斗。
忠诚表壮节，灿烂千古后。
朝发山阳去，暮宿清水头。
上马左右射，捷下如猕猴。
先发服勇决，手提血髑髅。
兵家互胜负，凡百慎前筹。
驱马饮淮水，千里黄草平。
种谷却流血，痛哭秋风生。
寡妻出租税，孤儿荷戈行。
武威既不足，愿见和亲成。
军中日奏凯，鼓行辽海东。
当宁怡玉色，千金劳成功，
焉知昨日地，袒甲去如空。
边人不敢语，将军益褒崇。

作者简介：一作张瑛，误。女诗人。生平无考。《全唐诗》存张琰诗3首、断句4，其中《春词二首》出《又玄集》卷下、《才调集》卷一〇；《铜雀台》一首出《文苑英华》卷二〇四、《乐府诗集》卷三一；残句皆出《吟窗杂录》卷三〇。